ಅಸ್ವಸ್ಥ ಅಜ್ಜಿ ಕರೆದೊಯ್ಯಲು ಕಾರು ಚಲಾಯಿಸಿದ 11 ವರ್ಷದ ಬಾಲಕ! ಗೋ ಕಾರ್ಟ್ ಕಾರು ಕಲಿಯುತ್ತಿದ್ದ 11 ವರ್ಷದ ಬಾಲಕ ಅಸ್ವಸ್ಥಗೊಂಡಿದ್ದ ಅಜ್ಜಿಗಾಗಿ ಮರ್ಸಿಡೀಸ್ ಕಾರು ಚಲಾಯಿಸಿ ಸುರಕ್ಷಿತವಾಗಿ ಮನೆಗೆ ತಲುಪಿಸುವ ಮೂಲಕ ಗಮನ ಸೆಳೆದಿದ್ದಾನೆ. ಇಂಡಿಯಾನಾಪೊಲಿಸ್ ನಲ್ಲಿ ಈ ಘಟನೆ ನಡೆದಿದ್ದು, ಅಜ್ಜಿ ಆಂಜೆಲಾ ಬ್ರಾವೇರ್ ಲೇಯಿ ಕಾರಿನತ್ತ ತೆರಳುತ್ತಿದ್ದಾಗ ದಿಢೀರನೆ ಅಸ್ವಸ್ಥಗೊಂಡು ಕುಸಿದುಬಿದ್ದಿದ್ದಾರೆ. ಇದನ್ನು ಗಮನಿಸಿದ 11 ವರ್ಷದ ಬಾಲಕ ಪಿಜೆ ಬ್ರಾವರ್ ಲೇಯಿ ನೆರವಿಗೆ ಧಾವಿಸಿದ್ದಾರೆ. ಅಜ್ಜಿ ಕಾರಿನತ್ತ ಹೋಗಲು ಅಸಹಾಯಕರಾಗಿದ್ದನ್ನು ಕಂಡ ಪಿಜೆ ಬ್ರಾವರ್ ಸ್ವತಃ ಮರ್ಸಿಡೀಸ್ ಕಾರನ್ನು ಅಜ್ಜಿಯ ಬಳಿಗೆ ಚಲಾಯಿಸಿ, ಅಜ್ಜಿಯನ್ನು ಕಾರಿನಲ್ಲಿ ಕೂರಿಸಿಕೊಂಡು ಸುಮಾರು 2 ಕಿ.ಮೀ. ದೂರದ ಮನೆಗೆ ಯಾವುದೇ ಅಪಘಾತ ಇಲ್ಲದೇ ಕರೆದುಕೊಂಡು ಬಂದಿದ್ದಾನೆ. ಬಾಲಕನ ಸಾಹಸಕ್ಕೆ ವಿಶ್ವದೆಲ್ಲೆಡೆ ಮೆಚ್ಚುಗೆ ವ್ಯಕ್ತವಾಗಿದೆ. ನಾನು ಕಾರಿನತ್ತ ತೆರಳುತ್ತಿದ್ದಾಗ ಅಸ್ವಸ್ಥಗೊಂಡೆ. ಕಾರಿನತ್ತ ಹೇಗೆ ಹೋಗುವುದು ಎಂದು ಚಿಂತೆಗೀಡಾಗಿದ್ದಾಗ ಅಚ್ಚರಿ ಎಂಬಂತೆ ಕಾರೇ ನನ್ನ ಬಳಿ ಬಂದಿತ್ತು. ಅದು ನನ್ನ ಮೊಮ್ಮಗ ಓಡಿಸುತ್ತಿದ್ದ. ಅಲ್ಲದೇ ಯಾವುದೇ ಅಪಘಾತ ಮಾಡಿಸದೇ ಮನೆಗೆ ಕರೆದುಕೊಂಡು ಬಂದ ಎಂದು ಆಂಜೆಲಾ ಬ್ರಾವೇರ್ ಲೇಯಿ ವಿವರಿಸಿದ್ದಾರೆ.